b'\n_START_ARTICLE_\n2011. aasta Venemaa parlamendivalimised\n_START_SECTION_\nValimistel osalenud erakonnad\n_START_PARAGRAPH_\nValimistel oli \xc3\xb5igus osaleda ametlikult registreeritud parteidel, mida oli seitse: \xc3\x9chtne Venemaa, Venemaa F\xc3\xb6deratsiooni Kommunistlik Partei, Venemaa Liberaaldemokraatlik Partei, \xc3\x95iglane Venemaa, Venemaa Patriootide Partei, Pravoje Delo ja Jabloko. Neist kolm viimast pidid osalemiseks koguma 150 000 toetaja allkirjad, sest ei ole esindatud ametisoleva Riigiduuma koosseisus. Endise peaministri Mihhail Kasjanovi erakonda ei registreeritud ja seet\xc3\xb5ttu ei saanud nad kandideerida.\n_START_SECTION_\nValimiste kulg\n_START_PARAGRAPH_\nValimisjaoskonnad olid avatud kell 8-20 kohaliku aja j\xc3\xa4rgi. Valimisjaoskondade koguarv oli 95 000.\n_START_SECTION_\nValimisaktiivsus\n_START_PARAGRAPH_\nKella 18.00-ks (Moskva aja j\xc3\xa4rgi) oli valimisaktiivsus 50,4 protsenti. L\xc3\xb5plikuks valimisaktiivsuseks kujunes 60,2%.\n_START_SECTION_\nVaatlejad\n_START_PARAGRAPH_\nEestist olid vaatlejatena Riigikogu liikmed Juku-Kalle Raid, V\xc3\xa4ino Linde ja Mihhail Stalnuhhin.\n_START_SECTION_\nRikkumised\n_START_PARAGRAPH_\nErinevatest rikkumistest teatasid Euroopa Julgeoleku- ja Koost\xc3\xb6\xc3\xb6organisatsiooni (OSCE), Euroopa N\xc3\xb5ukogu Parlamentaarne Assamblee ning Demokraatlike Institutsioonide ja Inim\xc3\xb5iguste Ameti (ODIHR) vaatlejad._NEWLINE_Venemaa s\xc3\xb5ltumatu assotsiatsioon Golos on esitanud 5300 kaebust rikkumiste kohta valimistel._NEWLINE_Riigikogu liige Juku-Kalle Raid teatas, et mitmes jaoskonnas ei olnud kandidaatide nimekirja v\xc3\xa4ljas ning valimiskabiinis pildistati h\xc3\xa4\xc3\xa4letussedeleid.\n_START_SECTION_\nValimistulemused\n_START_PARAGRAPH_\nRiigiduumasse p\xc3\xa4\xc3\xa4sesid samad erakonnad, mis 2007. aasta valimistel: \xc3\x9chtne Venemaa (49,54% h\xc3\xa4\xc3\xa4ltest ja 238 kohta), Venemaa F\xc3\xb6deratsiooni Kommunistlik Partei (19,16% h\xc3\xa4\xc3\xa4ltest ja 92 kohta), Venemaa Liberaaldemokraatlik Partei (13,22% ja 64 kohta) ja \xc3\x95iglane Venemaa (11,66% ja 56 kohta) ._NEWLINE_7% k\xc3\xbcnnist ei \xc3\xbcletanud Jabloko, kes sai 3,43% h\xc3\xa4\xc3\xa4ltest, Venemaa Patriootide Partei 0,97%-ga ja Pravoje Delo 0,6%-ga.\n_START_SECTION_\nReaktsioon\n_START_PARAGRAPH_\nMoskvas ja Peterburis toimusid poliitiliste opositsiooniliikumiste korraldatud meeleavaldused, kus protesteeriti valimistel aset leidnud rikkumiste ja kallutatud valimistulemuste vastu. Politsei pidas kahes linnas kokku kinni 5. detsembril umbes 400 inimest ja 6. detsembril umbes 500 inimest. Venemaa inim\xc3\xb5igustevolinik Mihhail Fedotov kritiseeris nii Moskva politsei kui ka kohtute tegevust opositsiooni meeleavalduste mahasurumisel._NEWLINE_N\xc3\xb5ukogude Liidu viimane president Mihhail Gorbat\xc5\xa1ov v\xc3\xb5ime \xc3\xbcles t\xc3\xbchistama ulatuslike pettuste t\xc3\xb5ttu valimiste tulemused ja korraldama uued valimised._NEWLINE_USA v\xc3\xa4lisminister Hillary Clinton v\xc3\xa4ljendas t\xc3\xb5sist muret Riigiduuma valimiste l\xc3\xa4biviimise \xc3\xbcle ja m\xc3\xa4rkis, et valimisi ei saa pidada ei vabadeks ega \xc3\xb5iglasteks._NEWLINE_Venemaa keskvalimiskomisjon avaldas oma ametliku aruande valimiste l\xc3\xa4biviimise kohta 3. veebruaril 2012. Selles v\xc3\xa4ideti, et 90 protsenti valimiste korralduse ja valimistulemuste v\xc3\xb5ltsimise kohta esitatud kaebustest osutus alusetuks. Kokku esitati komisjonile 1686 kaebust, millest komisjon suutis tuvastada rikkumise vaid 195 kaebuse ehk 11,5% kaebuste puhul.'